ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய அண்மைத் தகவல்
கடந்த 24 மணி நேரத்தில் ஒரு கோடிக்கும் அதிகமான தடுப்பூசிகள் போடப்பட்டுள்ளன
நாடு தழுவிய கொவிட் தடுப்பூசித் திட்டத்தின் கீழ் இதுவரை 87.07 கோடி தடுப்பூசி டோஸ்கள் செலுத்தப்பட்டுள்ளன.
நாட்டில் ஏற்பட்டுள்ள மொத்த பாதிப்பில் தற்போது சிகிச்சை பெறுபவர்களின் விழுக்காடு 1%க்கும் குறைவாக, 0.87% ஆகும்.
இந்தியாவில் கொரோனா தொற்றுக்கு சிகிச்சை பெறுவோரின் எண்ணிக்கை 2,92,206 ஆகும். 192 நாட்களில் குறைந்தது
கடந்த 24 மணி நேரத்தில் 18,795 பேர் புதிதாகப் பாதிக்கப்பட்டுள்ளனர்.
குணமடைந்தவர்களின் விழுக்காடு 97.81%.
கடந்த 24 மணி நேரத்தில் 26,030 பேர் குணமடைந்துள்ளனர். இதுவரை மொத்தம் 3,29,58,002 பேர் குணமடைந்துள்ளனர்.
வாராந்திர தொற்று உறுதி விழுக்காடு  95 நாட்களாக 3%க்கும் குறைவாக உள்ளது.
தினசரி தொற்று உறுதி வீதம்  29 நாட்களாக 3%க்கும் குறைவாக உள்ளது.
இந்தியாவில் இதுவரை மேற்கொள்ளப்பட்டுள்ள மொத்த பரிசோதனைகளின் எண்ணிக்கை 56.57 கோடியாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1756649
(Visitor Counter : 130
குடியரசுத் தலைவர் செயலகம்
கர்நாடக வழக்கறிஞர் சங்கம், ராஜா லக்கம்கவுடா சட்டக் கல்லூரி 75வது ஆண்டுவிழாவில் குடியரசுத் தலைவர்
கர்நாடக வழக்கறிஞர்கள் சங்கம் மற்றும் ராஜா லக்கம்கவுடா சட்டக் கல்லூரியின் 75வது வைர விழா நிகழ்ச்சிகள் பெல்காமில் இன்று  நடைபெற்றன. அதில், குடியரசுத் தலைவர் திரு. ராம் நாத் கோவிந்த் பங்கேற்று உரையாற்றினார்.
நிகழ்ச்சியில் பேசிய குடியரசுத் தலைவர், “சட்டம் என்பது தொழில் அல்ல. அது ஏழைகளின் அழைப்புக்கு செவிமடுக்கும் செயலாகும். அது நம்மிடையே ஏழைகள், நலிவுற்றோர் நீதி பெறுவதற்குத் துணை புரியும் கருவியாகும். ஒரு சமூகத்தை, விதிகளைப் பின்பற்றும் தேசத்தைக் கட்டமைக்கும் நடைமுறையாகும். வழக்குரைஞர்களும், நீதிபதிகளும் உண்மையைத் தேடுபவர்கள் ஆவர்” என்றார்.
“நாம் தற்போது தொழில்நுட்பமும் தொழில்முனைவும் வளர்ந்து வரும் நிலைமையில் வாழ்கிறோம். இது நான்காவது தொழில் புரட்சி யுகம். நாம் எப்படி வாழ்கிறோமோ, எப்படி வேலைசெய்கிறோமோ அப்படித்தான் மாற்றங்களும் ஏற்படுகின்றன. நமது கல்வி நிறுவனங்கள் புதுமையைத் தேடுவதற்கும் மேன்மையை எட்டுவதற்கும் உரியதாக இருந்தாக வேண்டும். அவை 21ம் நூற்றாண்டுக்கு ஏற்றதாக அமைய வேண்டும்” என்றும் குடியரசுத் தலைவர் கூறினார்.
“சட்டத்தைக் கற்பிப்பதும், சட்டத்தில் ஏற்படும் பரிணாமங்களும் மிகவும் நுட்பமானவை. புதுமையைக் கண்டறிவதற்கான காலக் கெடுவும், அதை சமூகத்தில் பயன்பாட்டுக்குக் கொண்டு வருவதும் நாளுக்கு நாள் குறுகி வருகிறது. இது மரபணுப் பொறியியல், உயிரி நெறிகள், செயற்கை அறிவு உள்ளிட்ட பல்வேறு துறைகளில் சட்டத்துக்கு ஏராளமான சவால்களை எழுப்பும். இவற்றுக்கெல்லாம் சட்டத் தொழில் உடனே தயாராக வேண்டும்” என்றும் குடியரசுத் தலைவர் கேட்டுக் கொண்டார்.
சட்டத் தொழிலில் இருப்போர், இத்தகைய பிரச்சினைகளில் சிந்தனை செலுத்துவார்கள் என்று குடியரசுத் தலைவர் நம்பிக்கை தெரிவித்தார்.
குடியரசுத் தலைவரின் முழு உரையைப் படிக்க இணையதளம் : http://www.pib.nic.in/
பிரதமர் அலுவலகம்
குவாட் தலைவர்களின் உச்சிமாநாட்டில் பிரதமர் திரு நரேந்திர மோடியின் துவக்க உரை
பிரதமர் திரு கிஷிடா, பிரதமர் திரு அந்தோணி அல்பனீஸ் மற்றும் அதிபர் திரு பைடன் ஆகிய பெருமக்களே.
உங்களது தலைசிறந்த விருந்தோம்பலுக்கு பிரதமர் திரு கிஷிடா அவர்களுக்கு மிக்க நன்றி. டோக்கியோவில் இன்று நண்பர்கள் மத்தியில் கலந்துகொள்வது மிகுந்த மகிழ்ச்சி அளிக்கிறது.
முதலாவதாக, தேர்தலில் வெற்றி பெற்றுள்ள பிரதமர் அந்தோணி அல்பனீசுக்கு நல்வாழ்த்துகள். பதவியேற்று 24 மணி நேரத்திற்குள் இன்று எங்களுடன் நீங்கள் இருப்பது, குவாட் நட்புறவின் வலிமையையும், அதில் உங்களது உறுதிப்பாட்டையும் எடுத்துக் காட்டுகிறது.
பெருமக்களே,
மிக குறுகிய நேரத்தில் உலக அரங்கில் முக்கிய இடத்தை குவாட் பிடித்துள்ளது.
இன்று குவாடின் நோக்கம் விரிவடைந்திருப்பதுடன், அதன் வடிவமும் பயனுள்ளதாக உள்ளது.
நமது பரஸ்பர நம்பிக்கை, உறுதித் தன்மை முதலியவை, ஜனநாயக சக்திகளுக்கு புதிய ஆற்றலையும், உற்சாகத்தையும் வழங்கிவருகின்றன.
நம் அனைவரின் பொதுவான இலக்கான தடையற்ற, உள்ளடக்கிய இந்தோ- பசிபிக் பகுதிக்கு, குவாட் அளவில் நமது பரஸ்பர ஒத்துழைப்பு ஊக்கமளிக்கிறது.
கொவிட்-19 தொற்றால் ஏற்பட்ட தீவிர பாதிப்புகளுக்கு இடையேயும் தடுப்பூசி விநியோகம், பருவநிலை செயல்பாடு, நெகிழ்திறன் விநியோக சங்கிலி, பேரிடர் மீட்பு மற்றும் பொருளாதார ஒத்துழைப்பு உள்ளிட்ட பல்வேறு துறைகளில் ஒருங்கிணைப்பை நாம் அதிகரித்துள்ளோம். இந்தோ- பசிபிக் பகுதியில் அமைதி, வளம் மற்றும் நிலைத்தன்மையை இது உறுதி செய்கிறது.
‘நன்மைக்கான சக்தியாக’ குவாடின் பிம்பத்தை இது மேலும் வலுப்படுத்தும்.
மிக்க நன்றி.
பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
(
சிறப்பு சேவைகள் மற்றும் கட்டுரைகள்
என்டிபிசி நிறுவனத்துக்கு 2020-21ம் நிதியாண்டுக்கான ஈவுத் தொகை ரூ.47,55,59,335/- ஐ வழங்கியது என்டிஇசிஎல்
தமிழ்நாடு எரிசக்தி நிறுவனம்  என்டிபிசி நிறுவனம் மற்றும் டான்ஜெட்கோ நிறுவனத்தின் கூட்டு முயற்சி நிறுவனம்  ஆகும். இந்நிலையில் என்டிஇசிஎல், 50 சதவீத பங்கை வைத்திருக்கும் என்டிபிசி நிறுவனத்துக்கு 2020-21ம் நிதியாண்டின் இடைக்கால ஈவுத் தொகை ரூ.47,55,59,33/-ஐ முதல் முறையாக வழங்கியுள்ளது. இதேபோல் மற்றொரு கூட்டு முயற்சி பங்குதாரரான டான்ஜெட்கோ நிறுவனத்துக்கும் 50 சதவீத பங்குக்கான இடைக்கால ஈவுத் தொகை வழங்கப்பட்டுள்ளது.
என்டிஇசிஎல் இயக்குனர் திரு ரமேஷ் பாபு, ஈவுத் தொகைக்கான காசோலையை, என்டிபிசி நிறுவன தலைவர் திரு குர்தீப் சிங்கிடம் வழங்கினார்.
பிரதமர் அலுவலகம்
உலக சமஸ்கிருத தினத்தை முன்னிட்டு பிரதமர் வாழ்த்து
இதைக் கொண்டாட, சமஸ்கிருதத்தில் ஒரு வாக்கியத்தைப் பகிர்ந்து கொள்ளுமாறு பிரதமர் கோரிக்கை
உலக சமஸ்கிருத தினத்தை முன்னிட்டு பிரதமர் திரு நரேந்திர மோடி நாட்டு மக்களுக்கு வாழ்த்து தெரிவித்துள்ளார். சமஸ்கிருதத்தில் ஆர்வம் உள்ள அனைவரையும் திரு மோடி பாராட்டினார். இதைக் கொண்டாடும் வகையில் அனைவரும் சமஸ்கிருதத்தில் ஒரு வாக்கியத்தைப் பகிர்ந்து கொள்ளுமாறு பிரதமர் வலியுறுத்தியுள்ளார்.
சமூக ஊடக எக்ஸ் தளத்தில் தொடர்ச்சியான பதிவுகளில் பிரதமர் கூறியதாவது:
“உலக சமஸ்கிருத தின நல்வாழ்த்துகள். இதில் ஆர்வமுள்ள அனைவரையும் நான் பாராட்டுகிறேன். சமஸ்கிருதத்துடனான இந்தியாவின் உறவு தனித்துவமானது.”
“உலக சமஸ்கிருத தின நல்வாழ்த்துகள். இதில் ஆர்வம் உள்ள அனைவரையும் பாராட்டுகிறேன். சமஸ்கிருதத்துடன் இந்தியாவுக்கு மிகவும் சிறப்பான தொடர்பு உள்ளது. இந்த மகத்தான மொழியைக் கொண்டாடும் வகையில், சமஸ்கிருதத்தில் ஒரு வாக்கியத்தைப் பகிர்ந்து கொள்ளுமாறு உங்கள் அனைவரையும் கேட்டுக் கொள்கிறேன். கீழே உள்ள பதிவில், ஒரு வாக்கியத்தையும் பகிர்ந்து கொள்கிறேன். #CelebratingSanskrit என்பதை பயன்படுத்த மறவாதீர்கள்.”
“வரும் நாட்களில் ஜி20 உச்சிமாநாட்டை இந்தியா நடத்தவுள்ளது. உலகெங்கிலும் இருந்து மக்கள் இந்தியாவுக்கு வந்து நமது சிறந்த கலாச்சாரத்தைப் பற்றி அறிந்து கொள்வார்கள். #CelebratingSanskrit”
----
ANU/AD/BR/KPG
(
மத்திய அமைச்சரவை
சிவில் மற்றும் வர்த்தக விஷயங்களில் பரஸ்பர சட்ட உதவி குறித்து இந்தியா-பெலாரஸ் இடையேயான ஒப்பந்தத்திற்கு அமைச்சரவை ஒப்புதல்
சிவில் மற்றும் வர்த்தக விஷயங்களில் பரஸ்பர சட்ட உதவி குறித்து இந்தியக்குடியரசு-பெலாரஸ் குடியரசு இடையேயான ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் வழங்கியுள்ளது.
இந்த ஒப்பந்தம் அமலுக்கு வரும் போது சிவில் மற்றும் வணிக விஷயங்களில் பரஸ்பர சட்ட உதவி மேம்படும்.
பாலினம், வகுப்பு அல்லது வருமான அடிப்படை என்ற பாகுபாடு இல்லாமல் இருநாடுகளையும் சேர்ந்த குடிமக்கள் அனைவருக்கும் இந்த ஒப்பந்தம் பயன்படும்.
பிரதமர் அலுவலகம்
மணிப்பூர் மாநிலம் உருவான தினத்தையொட்டி அம்மாநில மக்களுக்குப் பிரதமர் வாழ்த்து தெரிவித்துள்ளார்
மணிப்பூர் மாநிலம் உருவான தினத்தையொட்டி அம்மாநில மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார்.
ட்விட்டர் செய்தியில் பிரதமர் கூறியிருப்பதாவது:
"மணிப்பூர் மக்களுக்கு மாநிலம் உருவான தின வாழ்த்துக்கள். இம்மாநிலம் கடந்த சில ஆண்டுகளில் பல மடங்கு முன்னேறியிருக்கிறது. இம்மாநில மக்களின் விருப்பங்கள் நிறைவேறவும், இந்தியாவின் வளர்ச்சிப் பாதையை மணிப்பூர் வலுப்படுத்தவும் நான் பிரார்த்திக்கிறேன்.
பொருளாதார விவகாரங்களுக்கான மத்திய அமைச்சரவைக் குழு
விமான நிலைய உள்கட்டமைப்புக்கு ஊக்குவிப்பு
பாட்னா, விமான நிலையத்தில் உள்நாட்டு முனையக் கட்டிடம் மற்றும் அதைச்சார்ந்த கட்டுமானப் பணிகளுக்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் புதுதில்லியில் இன்று நடைபெற்ற பொருளாதார விவகாரங்களுக்கான மத்திய அமைச்சரவைக் குழுக் கூட்டத்தில், பாட்னா விமான நிலையத்தில் ரூ.1,216.90 கோடி மதிப்பீட்டில் உள்நாட்டு முனையக் கட்டிடம் மற்றும் அதைச்சார்ந்த கட்டுமானப் பணிகளை மேற்கொள்ள ஒப்புதல் அளிக்கப்பட்டது.
விளைவு:
புதிய உள்நாட்டு முனையக் கட்டிடம் கட்டிமுடிக்கப்பட்டதும் விமான நிலையத்தில் ஆண்டுதோறும் தற்போது கையாளப்படும் பயணிகள் எண்ணிக்கை 0.7 மில்லியனிலிருந்து 4.5 மில்லியனாக உயரும். புதிய உள்நாட்டு முனையக் கட்டிடம், 65,155 சதுரமீட்டர் பரப்பளவு கொண்டதாக இருக்கும். அடித்தளத்தின் பரப்பளவு 18,650 சதுரமீட்டர். பயணிகளுக்கு உலகத்தரத்திலான வசதிகள் கிடைக்கும்.
புதிய உள்நாட்டு முனையம் கட்டிமுடிக்கப்பட்டதும் பாட்னா பகுதியில் பொருளாதார நடவடிக்கைகள் மேம்பாடு அடைவதுடன், வேலைவாய்ப்புகளும் உயரும். இந்த திட்டத்தின் மூலம் பீகார் மாநில மக்களின் விருப்பங்கள் நிறைவேறும்.
பிரதமர் அறிவித்துள்ள பீகார் தொகுப்புக்கான திட்டத்தின் ஒரு பகுதியாகும் இது.
பின்னணி
பீகார் மாநிலத்தில் அமைந்துள்ள பாட்னா விமான நிலையம், கிழக்கு பிராந்தியத்தில் அமைந்துள்ள முக்கிய விமான நிலையங்களில் ஒன்றாகும். தற்போதுள்ள உள்நாட்டு விமான நிலைய முனையம் இரண்டு அடுக்குகளைக் கொண்ட கட்டிடமாகும். இந்த விமான நிலையத்தின் உள்கட்டமைப்பை விரிவுப்படுத்தி சீரமைக்க வேண்டும் என பீகார் அரசிடமிருந்தும் அம்மாநில மக்களிடமிருந்தும் மத்திய அரசுக்கு பல்வேறு கோரிக்கைகள் வந்தன. விமான நிலையத்தில் புதிய உள்நாட்டு முனையம் மற்றும் அதைச் சார்ந்த கட்டுமானப் பணிகளை மேற்கொள்வது அவசியமாகிறது. கடந்த சில ஆண்டுகளாக பாட்னா விமான நிலையத்தில் போக்குவரத்து பெருமளவில் அதிகரித்திருப்பதே இதற்கு காரணமாகும்.
ஜல்சக்தி அமைச்சகம்
குடிநீரின் தரத்தைப் பரிசோதிக்கும் புதிய கருவி கண்டுபிடிப்புப் போட்டி: தேசிய ஜல் ஜீவன் திட்டம் தொடக்கம்
குடிநீரின் தரத்தைப் பரிசோதிப்பதற்காக, பிற இடங்களுக்கு எளிதில் எடுத்துச் செல்லக் கூடிய புதிய கருவியை உருவாக்கும் சவால் போட்டியை தேசிய ஜல்ஜீவன் திட்டம் தொடங்கியுள்ளது.
ஜல் ஜீவன் திட்டத்தின் கீழ் நாடு முழுவதும் கோடிக்கணக்கான வீடுகளுக்கு குடிநீர்க் குழாய் இணைப்பு வழங்கப்பட்டு வருகிறது. வீடுகளில் தண்ணீர் பெறும் மக்களுக்கு, அவற்றின் தரத்தைப் பரிசோதிக்கும் வசதி இல்லை. இதனால் குழாயில் இருந்து வரும் தண்ணீரை, நேரடியாக குடிக்க மக்கள் தயங்குகின்றனர்.
நகரப்பகுதிகளில் உள்ள மக்கள் நீர் சுத்திகரிப்புக்காக கூடுதலாகச் செலவு செய்கின்றனர். இதனால், இப்பிரச்சினைக்குத் தீர்வுகாண, குடிநீரின் தரத்தைப் பரிசோதிக்கும் புதுமையான கருவியை உருவாக்கும் போட்டியை தேசிய ஜல் ஜீவன் இயக்கம், தொழில் வளர்ச்சி மற்றும் உள்நாட்டு வர்த்தகத் துறையுடன் இணைந்து நடத்த முடிவு செய்துள்ளது. எளிதாக பிற இடங்களுக்கு எடுத்து செல்லும் வகையிலும், விலை குறைவானதாகவும் இது இருக்க வேண்டும்.
இந்தப் போட்டியில் கலந்து கொள்வதற்கான விவரங்கள் மற்றும் ஆன்லைனில் விண்ணப்பிக்க இங்கே கிளிக் செய்யவும்:
http://bit.ly/37JpBHv
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்
https://pib.gov.in/PressReleasePage.aspx?PRID=1683568
------
(Visitor Counter : 178
பிரதமர் அலுவலகம்
டாக்டர் தேவிசிங் ஷெகாவத்தின் மறைவுக்கு பிரதமர் இரங்கல்
முன்னாள் குடியரசுத்தலைவர் திருமதி பிரதீபா தேவிசிங் பாட்டீலின் கணவர் டாக்டர் தேவிசிங் ஷெகாவத்தின் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
‘டாக்டர் தேவிசிங் ஷெகாவத்தின் மறைவையடுத்து, எனது எண்ணங்கள் முன்னாள் குடியரசுத்தலைவர் திருமதி பிரதீபா பாட்டீலுடனும் அவரது குடும்பத்தினருடனும் உள்ளன. தேவிசிங் ஷெகாவத் பல்வேறு சமூக சேவைகள் பணிகள் மூலம் சமுதாயத்தில் முத்திரை பதித்துள்ளார். ஓம் சாந்தி.”
-----
(AP/PLM/KPG/KRS
(
இளைஞர் நலன் மற்றும் விளையாட்டு அமைச்சகம்
மகாராஷ்டிரா/கோவாவில் உள்ள 8,393 கிராமங்களில் ஒரு லட்சத்திற்கும் மேற்பட்ட இளம் தன்னார்வலர்கள் தூய்மை இயக்கத்தை நடத்தி வருகின்றனர்: நேரு யுவ கேந்திர சங்கம்
“மகாராஷ்டிரா மற்றும் கோவாவில் உள்ள 8393 கிராமங்களில் 1,10,424 இளம் தன்னார்வலர்கள் தூய்மை இயக்கத்தில் தீவிரமாக ஈடுபட்டுள்ளனர். ஒரு கிராமத்திற்கு ஒரு நாளைக்கு 37 கிலோ கழிவுகளை நாங்கள் சேகரிக்கிறோம். ஒரு நாளைக்கான இலக்கை விட 2 கிலோ இது அதிகம். இலக்கு நிர்ணயிக்கப்பட்ட கழிவு சேகரிப்பில் 66 சதவீதத்தை நிறைவு செய்துள்ளோம்,” என்று நேரு யுவ கேந்திரா சங்கத்தின் மும்பை மண்டல இயக்குநர் திரு பிரகாஷ் குமார் மானூர் இன்று தெரிவித்தார்.
நேரு யுவ கேந்திரா சங்கம் மகாராஷ்டிரா மற்றும் நாட்டு நலப்பணி திட்டம் புனே ஆகியவற்றின் கூட்டு பத்திரிகையாளர் சந்திப்பில் உரையாற்றிய அவர் இவ்வாறு கூறினார்.
2021 அக்டோபர் 1 முதல் 31 வரை தேசிய அளவிலான தூய்மை நடவடிக்கைகளை, குறிப்பாக ஒற்றை பயன்பாட்டு பிளாஸ்டிக் கழிவுகளை நீக்குவதற்கான பணிகளை, நாட்டு நலப்பணி திட்டம் மற்றும் நேரு யுவ கேந்திரா சங்கம் முன்னெடுத்து வருகிறது.
விடுதலையின் அம்ரித் மகோத்சவத்தின் ஒரு பகுதியாக இளைஞர் விவகாரங்கள் மற்றும் விளையாட்டு அமைச்சகத்தின் இளைஞர் விவகாரங்கள் துறையின் தூய்மை இந்தியா திட்டத்தின் ஒரு பகுதியாக இந்த காணொலி பத்திரிகையாளர் சந்திப்பு நடைபெற்றது.
ஒவ்வொரு கிராமத்திலும் இருந்து 30 கிலோ பிளாஸ்டிக் சேகரிக்கப்பட்டு அதே நாளில் அகற்றப்படுகிறது என்று திரு மானூர் தெரிவித்தார். மகாராஷ்டிரா மற்றும் கோவாவில் உள்ள 13,136 கிராமங்களில் இருந்து குப்பைகளை சேகரிப்பது இந்த பிரச்சாரத்தின் நோக்கமாகும். 452 கிராமங்களில் தற்போது இது செயல்படுத்தப்படுகிறது. அக்டோபர் மாதத்திற்கான இலக்கு 4,59,760 கிலோ கழிவுகளை அகற்றுவதாகும்.
விளக்கக்காட்சி ஒன்றை வழங்கிய திரு மானூர், நேரு யுவ கேந்திராவின் செயல் திட்டம் மற்றும் மகாராஷ்டிரா மற்றும் கோவா முழுவதும் அதன் தன்னார்வலர்களால் மேற்கொள்ளப்பட்ட பல தூய்மை நடவடிக்கைகளை பகிர்ந்து கொண்டார். இந்த பிரச்சாரத்தின் முக்கிய நோக்கம் இத்திட்டத்தை மக்கள் இயக்கமாக மாற்றுவதாகும். கல்வி நிறுவனங்கள், மத அமைப்புகள், வணிக சமூகங்கள், மகளிர் சுயஉதவிக் குழுக்கள், விளையாட்டு அமைப்புகள், தொண்டு நிறுவனங்கள் போன்றவற்றுடன் கைகோர்த்து நடைபெற்று வரும் தூய்மை இந்தியா செயல்பாடுகளையும் அவர் பகிர்ந்து கொண்டார்.
கழிவு சேகரிப்பு தவிர, 459 நினைவுச்சின்னங்கள் சுத்தம் செய்யப்பட்டுள்ளன, 254 பாரம்பரிய நீர் ஆதாரங்கள் புதுப்பிக்கப்பட்டுள்ளன மற்றும் 1820 பள்ளிகள், ஆரம்ப சுகாதார நிலையங்கள் மற்றும் இதர பொது இடங்கள் சுத்தம் செய்யப்பட்டு அழகுபடுத்தப்பட்டுள்ளன என்று திரு மானூர் கூறினார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1764352
பிரதமர் அலுவலகம்
நேபாள பிரதமருடன் பிரதமர் மோடி சந்திப்பு
பிரதமர் திரு நரேந்திர மோடியின் பதவியேற்பு விழாவில்  நேபாள பிரதமர் மாண்புமிகு திரு கே பி ஷர்மா ஒலி கலந்து கொண்டார்.
இன்று  நடைபெற்ற இருதரப்பு சந்திப்பின் போது, அண்மையில் நடந்து முடிந்த பொதுத் தேர்தல்களில் மகத்தான வெற்றி பெற்றதற்காக பிரதமருக்கு நேபாள பிரதமர் பாராட்டுத் தெரிவித்தார்.
இந்தியா – நேபாளம் இடையே பன்முனை பங்களிப்புக்காகவும், பாரம்பரியமான நெருக்கத்தை மேலும் வலுப்படுத்துவதற்காகவும் நேபாளத்துடன் பணியாற்ற இந்தியாவின் ஒருமைப்பாட்டை வலியுறுத்தியதோடு நல்வாழ்த்துக்களுக்காக பிரதமர் திரு மோடி நன்றி கூறினார்.
இருதரப்பு திட்டங்கள் மற்றும் முயற்சிகளின் அமலாக்கத்தில் சாதனைப் படைத்திருப்பதற்காகவும், முன்னேற்றம் கண்டிருப்பதற்காகவும், இருதலைவர்களும் திருப்தி தெரிவித்தனர்.
சிறப்பு சேவைகள் மற்றும் கட்டுரைகள்
சென்னை விமான நிலையத்தில் சுங்கத்துறை அதிகாரிகள் மேற்கொண்ட சோதனையில் 541 கிராம் தங்கம் மற்றும் ரூ.12.33 லட்சம் மதிப்பிலான வெளிநாட்டு கரன்சி பறிமுதல்
25.11.2022 அன்று துபாயிலிருந்து வந்த இகே-542 விமானத்தில் சென்னைக்கு வந்த ஆண் பயணி ஒருவரிடம் விமான நிலைய சுங்கத்துறை அதிகாரிகள் சோதனை மேற்கொண்டனர். அப்போது அவர் உள்ளாடைக்குள் மறைத்து 66 கிராம் தங்கத்தை கொண்டு வந்தது தெரிய வந்தது. அவரிடம் மேலும் மேற்கொள்ளப்பட்ட சோதனையின்போது, குடலுக்குள் பசை வடிவில் மறைத்து வைக்கப்பட்டு கொண்டு வரப்பட்ட 5 தங்க கட்டிகள் இருப்பது கண்டறியப்பட்டது. 24 காரட் தங்கமான இவை அனைத்தின் மொத்த எடையும் 425 கிராம் அளவுக்கு இருந்தது. இவற்றின் மதிப்பு 25 லட்சத்து 47 ஆயிரம் ரூபாயாகும். இந்த தங்கத்தை சுங்கச்சட்டம் 1962-ன்கீழ் அதிகாரிகள் பறிமுதல் செய்தனர்.
21.11.2022 அன்று ஏர் இந்தியா எக்ஸ்பிரஸ் ஏர்லைன்ஸ் IX-688 விமானத்தின் மூலம் சிங்கப்பூரிலிருந்து சென்னை வந்த ஆண் பயணி ஒருவரிடம் மேற்கொள்ளப்பட்ட மற்றொரு சோதனையின்போது அந்த நபரின் உடைமைகள் மற்றும் குடல் பகுதியில் இருந்து 12 லட்சத்து 33 ஆயிரம் மதிப்பிலான வெளிநாட்டு கரன்சி இருப்பது கண்டறியப்பட்டது. அதை சுங்கச்சட்டம் 1962-ன்கீழ் அதிகாரிகள் பறிமுதல் செய்தனர். இவை தொடர்பாக மேலும் விசாரணை மேற்கொள்ளப்பட்டு வருகிறது.
இத்தகவலை சென்னை சர்வதேச விமான நிலைய சுங்கத் துறையின் முதன்மை ஆணையர் திரு எம் மேத்யூ ஜாலி வெளியிட்ட செய்திக்குறிப்பில் தெரிவித்துள்ளார்.
சுற்றுலா அமைச்சகம்
அக்டோபர் 20, 21-ம் தேதிகளில் குஷிநகரில் நடைபெறவுள்ள ‘பவுத்த வட்டாரங்களில் சுற்றுலா - முன்னோக்கி செல்லும் வழி’ என்ற மாநாட்டில் சுற்றுலாத்துறை அமைச்சர் உரையாற்றுகிறார்
குஷிநகர் சர்வதேச விமான நிலையத்தை 2021 அக்டோபர் 20-ம் தேதி பிரதமர் திரு நரேந்திர மோடி திறந்து வைக்கிறார். இலங்கையின் கொழும்பில் இருந்து தரையிறங்கவுள்ள முதல் விமானத்தில் புத்த பிக்ஷூக்கள் உள்ளிட்ட 123 பிரமுகர்கள் வரவுள்ளன்னர்.
இந்த நிகழ்வுக்குப் பிறகு, 2021 அக்டோபர் 20 அன்று பிற்பகல் 3 மணிக்கும், 21 அன்று காலை 10 மணிக்கும் குஷிநகரில் உள்ள ஹோட்டல் ராயல் ரெசிடென்சியில் ‘பவுத்த வட்டாரங்களில் சுற்றுலா - முன்னோக்கி செல்லும் வழி’ என்ற மாநாட்டை சுற்றுலா அமைச்சகம் ஏற்பாடு செய்துள்ளது.
இம்மாநாட்டின் தொடக்க அமர்வில் மத்திய கலாச்சாரம் மற்றும் சுற்றுலாத்துறை அமைச்சர் திரு ஜி கிஷன் ரெட்டி உரையாற்றவுள்ளார். குஷிநகரில் புதிய சர்வதேச விமான நிலையம் திறக்கப்படுவதை தொடர்ந்து பவுத்த சுற்றுலாவை முன்னிலைப்படுத்தும் அமர்வுகள் இந்த இரண்டு நாள் மாநாட்டில் இருக்கும். சுற்றுலாத்துறை பங்குதாரர்கள், அறிஞர்கள், ஊடகத்தினர் உள்ளிட்டோர் இந்த மாநாட்டில் கலந்து கொள்வார்கள் என்று எதிர்பார்க்கப்படுகிறது.
புத்தரின் வாழ்வோடு தொடர்புடைய பல பழமையான முக்கிய இடங்களை இந்தியா தன்னகத்தே கொண்டுள்ளது. உலகம் முழுவதிலுமிருந்து புத்த மத நம்பிக்கையாளர்களை புத்தரின் பூமியான இந்தியாவிற்கு இழுக்கும் மிகப்பெரிய ஆற்றலை பவுத்த சுற்றுலா கொண்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1764931
பிரதமர் அலுவலகம்
கோவா விடுதலை தினத்தை முன்னிட்டு மாநில மக்களுக்கு பிரதமர் வாழ்த்து
கோவா விடுதலை தினத்தை முன்னிட்டு பிரதமர் திரு. நரேந்திர மோடி, கோவா மக்களுக்கு வாழ்த்து தெரிவித்துள்ளார்.
இது தொடர்பாக அவர் வெளியிட்டுள்ள சுட்டுரை செய்தியில், “கோவா விடுதலை தினத்தன்று கோவாவில் வாழும் எனது சகோதர, சகோதரிகளுக்கு வாழ்த்துகள். கோவாவின் விடுதலைக்காக அரும்பாடுபட்டவர்களைப் பெருமையுடன் நினைவு கூர்கிறோம். இந்த மாநிலத்தின் வளர்ச்சி வரும் ஆண்டுகளிலும் தொடர பிரார்த்தனை செய்கிறேன்”, என்று குறிப்பிட்டுள்ளார்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 184.03 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 183.03 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 16.97 கோடிக்கும் மேற்பட்ட ) தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1808443
வடகிழக்குப் பகுதி வளர்ச்சி அமைச்சகம்
இந்திய அரசின் மத்திய வடகிழக்கு பிராந்திய வளர்ச்சி அமைச்சகத்தின் கீழ் பெண்கள் ஒற்றுமை சுய உதவிக்குழு கூட்டமைப்பிற்கான திறன் மேம்பாட்டு பயிற்சி நிகழ்ச்சி
இந்திய அரசின் மத்திய வடகிழக்கு பிராந்திய வளர்ச்சி அமைச்சகத்தின் கீழ் பெண்கள் ஒற்றுமை சுய உதவிக்குழு கூட்டமைப்பிற்கான திறன் மேம்பாட்டு பயிற்சி நிகழ்ச்சி மணிப்பூரின் சுராசந்த்பூரில் உள்ள சோத்தே கிராமத்தில் தொடங்கப்பட்டது.
மணிப்பூரில் உள்ள சிறு, குறு மற்றும் நடுத்தர தொழில் மேம்பாட்டு நிறுவனத்துடன் இணைந்து இந்த பயிற்சி நிகழ்ச்சிக்கு ஏற்பாடு செய்யப்பட்டது. சிறு, குறு மற்றும் நடுத்தர தொழில்கள் அமைச்சகத்தின் கீழ் செயல்படும் சிறு, குறு மற்றும் நடுத்தர தொழில் மேம்பாட்டு நிறுவனத்தின் இயக்குநர் திரு தோங்க்கோலுன் பாய்டே நிகழ்ச்சியை தொடங்கி வைத்தார். டிம்டாய்லாங்க் கிராமத்தில் உள்ள மெர்சி சுய உதவிக்குழுவால் நிகழ்ச்சி நடத்தப்பட்டது.
சோத்தே கிராமத்தின் தலைவர் திரு தயோஜத்ரா சோத்தே, தேவாலய பெரியவர்கள், சிடிசிஆர்எம்எஸ் சுராசந்த்பூர் அதிகாரிகள் மற்றும் சுய உதவிக்குழு கூட்டமைப்பினர் திறப்பு விழாவில் கலந்து கொண்டனர்.
மாநில ஜவுளி அமைச்சகத்தின் கீழ் உள்ள நெசவாளர் சேவை மையத்துடன் கலந்தாலோசித்து 2022 ஜனவரியில் இருந்து மூன்று மாதங்கள் அல்லது அதற்கு மேல் பயிற்சி நடத்தப்படும்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1786532
சிறப்பு சேவைகள் மற்றும் கட்டுரைகள்
மத்திய அரசு ஓய்வூதியதாரர்களுக்கான டிஜிடல் ஆயுள் சான்றிதழ் வழங்கும் பிரச்சாரம் புதுச்சேரியில் 24-ந்தேதி நடைபெறுகிறது
மத்திய அரசு ஓய்வூதியதாரர்களுக்கான டிஜிடல் ஆயுள் சான்றிதழ் வழங்கும் முகாம்கள் நாடு முழுவதும் நடத்தப்பட்டு வருகின்றன. இதன் தொடர்ச்சியாக, மத்திய அரசின் ஓய்வூதியம் மற்றும் ஓய்வூதியதாரர்கள் நலத்துறையின் குழு நாளை  புதுச்சேரி வருகிறது. பாரத ஸ்டேட் வங்கியுடன் இணைந்து, உதுச்சேரி ஜிப்மர் வளாகத்தில் உள்ள டாக்டர் ஏ.பி.ஜே.அப்துல் கலாம் ஆடிட்டோரியத்தில் ஏற்பாடு செய்துள்ள பிராச்சாரக் கூட்டத்தில் அக்குழு கலந்து கொள்கிறது. அனைத்து ஓய்வூதியதாரர்களும், இந்த மையத்துக்கு வருகை தந்து, தங்களது டிஜிடல் ஆயுள் சான்றிதழ்களை நேரில் வழங்குவதுடன், எதிர்காலத்தில் வீட்டில் இருந்தவாறே, அதனை சமர்ப்பிக்கும் தொழில் நுட்பம் பற்றி தெரிந்து கொள்ளுமாறு கேட்டுக்கொள்ளப்படுகின்றனர். இந்த முகாமில், இந்திய தனித்து அடையாள ஆணையத்தின் பிரதிநிதிகள், புதுச்சேரி ஜிப்மர் ஓய்வூதியதார்கள் சங்கத்தினர் கலந்து கொள்வார்கள்.
1.10.22 முதல் இதுவரை டிஜிடல் ஆயுள் சான்றிதழ்கள் தாக்கல் செய்தவர்களின் எண்ணிக்கை 67,90,967. முக அங்கீகாரம் மூலம் டிஎல்சி அளித்தவர்கள் 3,64,958. இந்தக் கால கட்டத்தில் டிஎல்சி தாக்கல் செய்த மத்திய அரசு ஓய்வூதியதாரர்களின் எண்ணிக்கை 24,12,102. இதில் முக அங்கீகாரம் மூலம் டிஎல்சி அளித்தவர்கள் 2,11,769.
முன்பெல்லாம், ஆயுள் சான்றிதழ்களை சமர்ப்பிக்க வயதான ஓய்வூதியதாரர்கள் வங்கிகளுக்கு வெளியே மணிக்கணக்கில் வரிசையில் கால்கடுக்க நிற்க வேண்டியிருந்தது. இப்போது, வீட்டில் இருந்தபடியே ஒரு பட்டனைக் கிளிக் செய்வதன் மூலம் ஆயுள் சான்றிதழ்களைச் சமர்ப்பிக்க முடியும். கைபேசி வழியாக முக அங்கீகாரம் மூலம் ஆயுள் சான்றிதழைச் சமர்ப்பிக்கும் செயல்பாட்டில், ஆதார் எண், ஒருமுறை கடவுச்சொல்லுக்கான  கைபேசி எண், ஓய்வூதியம் பெறுவதற்கு வழங்கப்பட்ட ஆர்டர் எண் மற்றும் வங்கி/அஞ்சலக கணக்கு எண் பற்றிய விவரங்கள் முதல் முறையாகத் தேவைப்படும்.
அனைத்து ஓய்வூதியதாரர்களும், இந்த மையத்துக்கு வருகை தந்து, தங்களது டிஜிடல் ஆயுள் சான்றிதழ்களை நேரில் வழங்குமாறு மத்திய குழு கேட்டுக்கொண்டுள்ளது.
பிரதமர் அலுவலகம்
முன்னாள் குடியரசுத்தலைவர் திரு ராம்நாத் கோவிந்தின் பிறந்தநாளை முன்னிட்டு பிரதமர் அவருக்கு வாழ்த்து
முன்னாள் குடியரசுத்தலைவர் திரு ராம்நாத் கோவிந்தின் பிறந்தநாளை முன்னிட்டு பிரதமர் திரு நரேந்திர மோடி அவருக்கு வாழ்த்து தெரிவித்துள்ளார்.
சமூக ஊடக எக்ஸ் தளத்தில் பிரதமர் கூறியிருப்பதாவது:
"முன்னாள் குடியரசுத்தலைவர் திரு ராம்நாத் கோவிந்த் @ramnathkovind அவர்களுக்கு பிறந்தநாள் நல்வாழ்த்துகள். அவரது முன்மாதிரியான தலைமைத்துவமும், தேசத்திற்கான அர்ப்பணிப்பும் அழிக்க முடியாத சுவடை விட்டுச் சென்றுள்ளன. அவரது ஞானமும், பணிவும் எப்போதும் மக்களிடம் எதிரொலித்துள்ளன. அவர் நீண்ட ஆயுளுடன் ஆரோக்கியமாக வாழ பிரார்த்திக்கிறேன்.”
சுகாதாரம் மற்றும் குடும்ப நலத்துறை அமைச்சகம்
130 கோடி மக்களுக்கும் சரியான நேரத்தில், குறைந்த செலவில், பாதுகாப்பான மருத்துவ சேவைகளை அளிப்பதே அரசின் நோக்கம்: டாக்டர் ஹர்ஷ் வர்தன்
ஆயுஷ்மான் பாரத்- பிரதமரின் மக்கள் ஆரோக்கிய திட்டம் மற்றும் தேசிய டிஜிட்டல் சுகாதார இயக்கம் ஆகியவற்றின் செயல்பாட்டை ஆய்வு செய்வதற்கான உயர்மட்ட கூட்டத்தை நடத்துவதற்காக தேசிய சுகாதார ஆணையத்துக்கு மத்திய சுகாதாரம் மற்றும் குடும்ப நல அமைச்சர் திரு ஹர்ஷ் வர்தன் இன்று வருகை புரிந்தார்.
அரசின் முக்கிய சுகாதார திட்டங்களை முழுமையாக ஆய்வு செய்த அமைச்சர், இவற்றின் சிறப்பம்சங்கள் குறித்து அதிகாரிகளுடன் உரையாடினார்.
அப்போது பேசிய அவர், "நாட்டின் 130 கோடி மக்களுக்கும், அவர்கள் எங்கிருந்தாலும், எப்போது தேவை ஏற்பட்டாலும், சரியான நேரத்தில், குறைந்த செலவில், பாதுகாப்பான மருத்துவ சேவைகளை அளிப்பதே அரசின் நோக்கம்," என்றார்.
இதற்காகத் தான் பிரதமர் திரு நரேந்திர மோடியின் லட்சியமிக்க தலைமையின் கீழ் தேசிய டிஜிட்டல் சுகாதார இயக்கம் தொடங்கப்பட்டதாக டாக்டர் ஹர்ஷ் வர்தன் கூறினார்.
நாடு தழுவிய டிஜிட்டல் சுகாதார சூழலியலை உருவாக்குவதன் மூலம் சுகாதரத்துறையை தேசிய டிஜிட்டல் சுகாதார இயக்கம் டிஜிட்டல் மயமாக்கும் என்று அவர் கூறினார். இதன் மூலம், நோயாளிகள், மருத்துவர்கள், சிகிச்சைகள், மருத்துவ வசதிகள் குறித்த தகவல்கள் முறைப்படுத்தப்படும் என்றார் அவர்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleasePage.aspx?PRID=1676081
-----
(Visitor Counter : 176
பிரதமர் அலுவலகம்
விமானப்படை தினத்தை முன்னிட்டு இந்திய விமானப்படை வீரர்களுக்கு பிரதமர் வாழ்த்து
விமானப்படை தினத்தை முன்னிட்டு இந்திய விமானப்படை வீரர்களுக்கும் அவர்களின் குடும்பத்திற்கும் பிரதமர் திரு. நரேந்திர மோடி வாழ்த்து தெரிவித்துள்ளார்.
பிரதமர் தனது டுவிட்டரில் கூறியிருப்பதாவது;
“நமது படை வீரர்களுக்கும் அவர்களின் குடும்பத்திற்கும் விமானப்படை தினத்தில் எனது வாழ்த்துக்கள். தைரியம், விடாமுயற்சி மற்றும் தொழில்முறைக்கு அடையாளமாக இந்திய விமானப்படை திகழ்கிறது. நாட்டை பாதுகாப்பதிலும் சவாலான காலங்களில் மனிதாபிமான செயல்களினாலும் அவர்கள் தங்களை தனித்து காட்டியுள்ளனர்.”, என்று கூறியுள்ளார்.
(